Document ID: /roh_data/filtered/fineweb-2-filterrobots_roh.jsonl.gz/37846

Oslo, Minca, Londra, Los Angeles, Montreal ed ussa Cuira. Bastian Baker è il davos mez onn stà per l'entir mund enturn. Il giuven da Losanna è actualmain sin turnea mundiala ensemen cun Shania Twain. Suenter ina pitschna turnea en il Canada il 2015 èn ils dus musicists sa decidids da far quest onn in project pli grond: 80 concerts sin quatter continents.
Sportist daventa chantadur
Bastien Kaltenbacher è creschì si a Losanna. Ses bab Bruno Kaltenbacher era giugader da hockey sin glatsch. Perquai ha Bastien l'entschatta vulì passar en ils fastizs da ses bab ed ha frequentà il gimnasi da sport. El avess lura gì in contract professiunal tar il club da hockey Fribourg-Gottéron. Tuttina ha el cumenzà in studi d'istorgia e franzos, avant ch'el è sa decidì cumplettamain per la musica. Dapi lu ha Bastian Baker publitgà trais albums.
Bastian Baker preschenta Bastian Baker
Fin october ha il giuven chantautur publitgà ses nov album che sa numna simplamain «Bastian Baker». Normalmain numnan artists be lur emprim album suenter sasez. Quest qua è dentant gia ses quart. Tenor il chantadur saja quai dentant ses emprim album internaziunal. E tut las chanzuns èn uschè differentas che nagina na fiss stada adattada per dar ses num a l'entir album. Quai che saja sin il disc saja el sez. Cun sias experientschas e ses stil da musica, di Bastian Baker.
Tge quittais da quest «musicist da via»?
Per RTR è Bastian Baker sa costumà in pau ed è ì sin via per far musica per ils passants. Sch'insatgi ha enconuschì il giuven chantadur, e tge che ils passants han quittà dad el? Guardai sezs…
RR famus e glorius 10:30